– Dyreforsøk er grunnen til at jeg lever, skrev veterinærstudenten på Facebook. Da ble det rabalder.

Den italienske veterinærstudenten Caterina Simonsen (25) er dødssyk.

Samtidig som hun kjemper for livet på sykehus, mottar hun drapstrusler på blant annet Facebook.

Årsaken er at hun 21. desember la hun ut flere bilder av seg selv på den åpne Facebook-siden sin. Her skrev hun at hun ikke hadde vært i live uten dyreforsøk. Saken har skapt rabalder i Italia, som i august i fjor fikk en av de strengeste dyreforsøkslovene i verden.

Sydney Morning Herald skriver at Caterina på ei uke har mottatt 30 drapstrusler, samt over 500 andre grove trusler, fra dyrevernere.

– Jeg har fått beskjed om at livene til ti rotter er mer verdifulle enn mitt. Jeg aner ikke hvilken planet disse folkene bor på, eller hvem som oppdro dem, sier hun til La Repubblica.

Tester lungemedisin på mus

Caterina lider av fire sjeldne, genetiske sykdommer som har lenket henne til et pusteapparat døgnet rundt. Siden hun var liten, har leger og kirurger gitt henne legemidler som er testet på dyr for å løse opp slimet hun har i lungene.

PÅ FACEBOOK: Caterina la blant annet ut dette bildet for å støtte dyreforsøk. – Uten denne forskningen, hadde jeg dødd da jeg var ni år, skrev hun.

– Jeg er 25 år gammel, takket være forskning som inkluderer eksperimentering på dyr. Uten denne forskningen, hadde jeg dødd da jeg var ni år, lød en av tekstene hun publiserte.

– Hadde noen brydd seg om du døde? lød en av de første kommentarene.

– Hadde ikke ofret gullfisken min for deg

På den italienske Facebook-siden «A Favore Della Sperimentazione Animale», som støtter dyreforsøk, har det rast inn kommentarer fra dyrevernere som langer ut mot siden - og Caterina.

TWITTERSTØTTE: Firenzes ordfører Matteo Renzi skriver at han støtter Catherina.

– Du kan dø i morgen. Jeg hadde ikke engang ofret gullfisken min for deg, skriver en kvinne om 25-åringen.

Hetsen og truslene har ført til at flere italienske politikere har kommet på banen. Firenzes ordfører Matteo Renzi er en av disse.

– Jeg er med Caterina, skriver han på Twitter-siden sin.

På Twitter er det opprettet en egen hashtag for folk som støtter studenten, #iostoconcaterina - «Jeg er med Caterina». Titusener har skrevet sin støtte på nettstedet.

«Nazidyrevernere»

Caterina ble i helgen lagt inn på sykehus med nok en kraftig lungeinfeksjon, men i et telefonintervju med La Repubblica sier hun at hun ikke har noen planer om å gi seg.

På spørsmål fra avisa om hva hun tenker om truslene, svarer hun:

– De er ignorante. Ignorante fordi de ignorerer virkeligheten, lover - og medisinene de tar. De er dyrevernsaktivister, men hvis du ikke behandler hunden din når han er syk, hvem er du da? Hva med sønnen din? Behandler du ikke barnet ditt når det er sykt? Du havner i fengsel hvis du nekter ham behandling. De mangler fornuft.

– Nazidyrevernere kan ikke stanse meg. Jeg kjemper for livet mitt her, sier hun.